Γνώμη του Συμβουλίου

της 28ης Φεβρουαρίου 2000

σχετικά με το αναπροσαρμοσμένο πρόγραμμα σταθερότητας του Βελγίου για την περίοδο 2000-2003

(2000/C 98/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 28 Φεβρουαρίου 2000 το Συμβούλιο εξέτασε το αναπροσαρμοσμένο πρόγραμμα σταθερότητας του 1999 του Βελγίου για την περίοδο 2000-2003. Το Συμβούλιο σημειώνει με ικανοποίηση ότι το δημοσιονομικό έλλειμα του ευρύτερου δημόσιου τομέα κατά το 1998 ήταν αισθητά χαμηλότερο από αυτό που προβλεπόνταν στο αρχικό πρόγραμμα σταθερότητας και ότι η δημοσιονομική προσαρμογή συνεχίστηκε κατά το 1999 παρά την επιβράδυνση της οικονομικής δραστηριότητας και τις επιπλέον δαπάνες εξαιτίας απρόβλεπτων γεγονότων. Ο δείκτης του χρέους μειώθηκε κατά 6,3 ποσοσταίες μονάδες κατά την τελευταία διετία, συρρικνωθείς στο 114,9 % του ακαθάριστου εγχώριου προϊόντος (ΑΕγχΠ) περίπου στα τέλη του 1999. Το Συμβούλιο θεωρεί ότι το αναπροσαρμοσμένο πρόγραμμα συνάδει με τους γενικούς προσανατολισμούς οικονομικής πολιτικής.

Οι δημοσιονομικές προβλέψεις του αναπροσαρμοσμένου προγράμματος σταθερότητας στηρίζονται σε ένα μετριοπαθές μακροοικονομικό σενάριο βάσει του οποίου η πραγματική ετήσια αύξηση του ΑΕγχΠ θα είναι 2,5 % κατά το 2000 και το 2001, ενώ κατά τα επόμενα έτη θα τείνει να είναι της τάξεως του 2,3 %. Το Συμβούλιο θεωρεί ότι οι προβλέψεις που περιέχει το αναπροσαρμοσμένο πρόγραμμα για την αύξηση του ΑΕγχΠ αντιστοιχούν πιθανότατα στο κατώτατο όριο του φάσματος πιθανών μακροοικονομικών προβλέψεων. Για τον λόγο αυτό, το Συμβούλιο πιστεύει ότι, αν η οικονομική ανάπτυξη αποδειχθεί εντονότερη, τα δημοσιονομικά αποτελέσματα θα είναι καλύτερα από αυτά που προβλέπονται στο αναπροσαρμοσμένο πρόγραμμα, ιδίως για το έτος 2000.

Το Συμβούλιο σημειώνει την πρόθεση της βελγικής κυβέρνησης να προωθήσει, εν συγκρίσει με το αρχικό πρόγραμμα, τον στόχο της εξάλειψης του δημοσιονομικού ελλείματος το 2002 και να επιτύχει την πραγματοποίηση δημοσιονομικού πλεονάσματος το 2003. Επικροτεί τη δέσμευση των βελγικών αρχών να επιδιώξουν καλύτερα δημοσιονομικά αποτελέσματα κατά το 2000 σε σύγκριση με αυτά που προβλέπονται στο αναπροσαρμοσμένο πρόγραμμα. Μία τέτοια εξέλιξη θα διευκόλυνε τη μείωση του δείκτη του χρέους γύρω στο 100 % του ΑΕγχΠ το 2003, όπως προβλέπεται στο πρόγραμμα. Το Συμβούλιο φρονεί ότι η διαρθρωτική δημοσινομική κατάσταση του ευρύτερου δημόσιου τομέα από το 1999 παρέχει ένα περιθώριο ασφαλείας για την αποτροπή, υπό ομαλές συνθήκες, της υπέρβασης του ανώτατου ορίου που έχει τεθεί για το έλλειμα (3 % του (ΑΕγχΠ), ευθυγραμμιζόμενη ούτως με τις επιταγές του Συμφώνου Σταθερότητας και Ανάπτυξης. Ωστόσο, το Συμβούλιο θεωρεί ότι η προβλεπόμενη στο πρόγραμμα βελτίωση της δημοσινομικής θέσης είναι αναγκαία τόσο για τη σταθερή μείωση του δείκτη του χρέους, που εξακολουθεί να είναι υψηλός, όσο και για τη δημιουργία των περιθωρίων που προϋποθέτει η εξαγγελθείσα μεταρρύθμιση της φορολογίας εισοδήματος.

Το Συμβούλιο εκφράζει την ικανοποίησή του για την επιβεβαίωση της δέσμευσης, στην αναπροσαρμογή του 1999, σχετικά με την εμμονή στα υψηλά πρωτογενή πλεονάσματα ως κεντρικό στοιχείο της στρατηγικής δημοσιονομικής εξυγίανσης του Βελγίου. Κατά το πρόσφατο παρελθόν απεδείχθη ότι η στρατηγική αυτή διαδραματίζει καίριο ρόλο στην προώθηση της διαδικασίας δημοσιονομικής προσαρμογής και είναι βασικής σημασίας για την παγίωση της προόδου που έχει επιτευχθεί στον συγκεκριμένο τομέα αλλά και για την εξασφάλιση της συνέχισης της μείωσης του δείκτη του χρέους. Το Συμβούλιο θεωρεί ότι μια αύξηση των πρωτογενών δαπανών κατά 1,5 % σε ετήσια βάση, σε πραγματικές τιμές, είναι η ενδεδειγμένη προκειμένου να επιτευχθεί ο στόχος του πρωτογενούς πλεονάσματος και παροτρύνει τη βελγική κυβέρνηση να εφαρμόσει απαρέγκλιτα τον κανόνα αυτό.

Το Συμβούλιο σημειώνει ότι ένας από τους πρωταρχικούς στόχους του αναπροσαρμοσμένου προγράμματος είναι η επίτευξη σημαντικής αύξησης του ποσοστού απασχόλησης στο Βέλγιο καθώς και η ενίσχυση της αποτελεσματικότητας της οικονομίας μέσω μιας δέσμης μεταρρυθμίσεων και κατάλληλων μέτρων. Σχετικά με το θέμα αυτό, το Συμβούλιο χαιρετίζει την απόφαση της κυβέρνησης να εντείνει τις προσπάθειες που καταβάλλει με σκοπό τη μείωση της συνολικής φορολογικής επιβάρυνσης, ιδίως επί της εργασίας. Όπως και στη γνώμη του επί του αρχικού προγράμματος σταθερότητας(2), το Συμβούλιο παροτρύνει τη βελγική κυβέρνηση να δώσει προτεραιότητα στις δημόσιες επενδύσεις, εντός των ορίων που το πρόγραμμα προβλέπει για τις δαπάνες, ούτως ώστε να βελτιωθούν οι υποδομές και το παραγωγικό δυναμικό της οικονομίας. Το Συμβούλιο καλεί την κυβέρνηση να του υποβάλλει στο μέλλον ενημερωμένες εκδοχές των προβλέψεων που περιέχει το πρόγραμμα σταθερότητας σχετικά με τις βασικές κατηγορίες κρατικών δαπανών, και ιδίως σχετικά με τις δημόσιες επενδύσεις.

Το Συμβούλιο χαιρετίζει τη συμφωνία συνεργασίας βάσει της οποίας θα καθορισθούν, μεσοπρόθεσμα, δημοσιονομικοί στόχοι για όλες τις βαθμίδες της κρατικής διοίκησης στο Βέλγιο. Πρόκειται για σημαντικό στοιχείο το οποίο επαυξάνει τη διαφάνεια και την αξιοπιστία του αναπροσαρμοσμένου προγράμματος σταθερότητας.

(1) ΕΕ L 209 της 2.8.1997, σ. 1.

(2) ΕΕ C 124 της 5.5.1999, σ. 4.